Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om gennemførelse af kønsaspektet i strukturfondenes programmeringsdokumenter 2000-2006"

(2003/C 256/07)

REGIONSUDVALGET HAR -

under henvisning til "Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om gennemførelse af kønsaspektet i strukturfondenes programmeringsdokumenter 2000-2006" (KOM(2002) 748 endelig),

under henvisning til Kommissionens beslutning af 20. december 2002 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 14. maj 2002 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til forslag til Regionsudvalgets udtalelse (CdR 83/2003 rev.), som blev vedtaget den 29. april 2003 af Underudvalget for Økonomisk Politik og Social- og Arbejdsmarkedspolitik med Irene Oldfather, medlem af det skotske parlament (UK/PSE), som ordfører,

og ud fra følgende betragtninger:

Strukturfondene er EU's vigtigste redskab til at fordele ressourcer i EU og er derfor afgørende for at bekæmpe social forarmelse;

Kampen mod social udstødelse skal styrkes i strukturfondsprogrammerne for at bekæmpe fattigdommen i Europa. Der skal sættes særlig fokus på kvinder, som udgør hovedparten af Europas fattige;

Det er en demokratisk ret, at kvinder og mænd skal have lige adgang til strukturfondsressourcerne -

på sin 50. plenarforsamling den 2. og 3. juli 2003 (mødet den 2. juli) enstemmigt vedtaget følgende udtalelse.

1. Regionsudvalgets synspunkter

Regionsudvalget

1.1. bifalder meddelelsen fra Kommissionen, som giver en omfattende oversigt over fremskridtene i forbindelse med gennemførelse af kønsaspektet i strukturfondene, og støtter henstillingerne.

1.2. bifalder, at de lokale og regionale myndigheder med strukturfondsprogrammerne har fået denne mulighed for at fremme ligestilling i EU.

1.3. er enig med Kommissionen i det vigtige i ligelig deltagelse af mænd og kvinder i alle beslutningstagende organer vedrørende strukturfondene, og mener, at man uden ligelig deltagelse i planlægning, beslutningstagning og evaluering ikke kan sikre kvinders adgang til strukturfondenes ressourcer.

1.4. mener, at kønsintegration skal ses som et afgørende middel til bekæmpelse af social forarmelse i Europa, eftersom det gør det lettere at identificere de mange lommer af diskrimination mod kvinder, som fortsat findes.

2. Regionsudvalgets henstillinger

Regionsudvalget

2.1. kræver, at de lokale og regionale myndigheders vigtige rolle i gennemførelsen af strukturfondene anerkendes, især når der skal udvikles metoder til at udveksle eksempler på god praksis, som er relevante, praktiske og tilgængelige.

2.2. kræver, at ledere på nationalt og lokalt plan aktivt og engageret støtter integration af kønsaspektet, eftersom denne ikke vil lykkes uden anvendelse af sanktioner.

2.3. foreslår, at man konsekvent anvender mere fundamentale foranstaltninger, at man udvikler ekspertise vedrørende integration af kønsaspektet samt tilbyder løbende uddannelsestiltag af høj kvalitet til dem, som måske har en direkte eller indirekte indflydelse på gennemførelsesstrategiers effektivitet.

2.4. kræver, at der stilles tilstrækkelige ressourcer til rådighed til støtte for integrationen af kønsaspektet og for den vifte af kapacitetsopbyggende foranstaltninger, som er nødvendige.

2.5. kræver kapacitetsopbygning og støtte til organisationer, som repræsenterer kønsperspektiver og anmoder om, at mindre organisationer, der arbejder med kvindespørgsmål, får mere information om, hvordan de kan udnytte strukturfondene, samt at de lokale og regionale myndigheder får indflydelse på denne proces.

2.6. henstiller, at strukturfondsprogrammerne specifikt skal vise, hvordan de bidrager til opfyldelsen af målsætningerne i den europæiske beskæftigelsesstrategi, navnlig Lissabon-topmødets mål om at øge kvinders nuværende erhvervsfrekvens til 60 % inden 2010 og også målene, der blev fastsat i Barcelona om at tilvejebringe børnepasning til mindst 90 % af børn fra 3 år til skolealder og mindst 33 % af børn under 3 år.

2.7. er ligesom Kommissionen bange for, at de nuværende programmer styrker kønsrollerne, og anmoder om, at der udføres mere arbejde på dette område under 2004-handlingsplanen, som fokuserer på kønsroller.

2.8. kræver en evaluering af mål 1- og mål 2-programmerne for at styrke disse støttetiltags anvendelse på ligestillingsområdet.

2.9. anmoder om, at der udvikles kønsspecifikke konsekvensanalyser, som gøres obligatoriske i forbindelse med alle tre målsætninger.

2.10. afviser forestillingen om, at spørgsmål vedrørende fysisk planlægning, f.eks. infrastrukturinvesteringer, er kønsneutrale, og kræver derfor, at de forudgående evalueringer, som er fastlagt i bestemmelserne (artikel 41, stk. 2, litra c), skal anvendes i vidt omfang.

2.11. kræver, at der benyttes kønsspecifikke budgetter, først og fremmest i forbindelse med EU's budget, med henblik på aktiv fremme af ligestilling.

2.12. er talsmand for, at kønsspecifikke programmer bliver gjort mere robuste, så de kan føre til en integration af kønsaspektet i strukturfondene.

2.13. mener, at der er brug for at inddrage flere, som er bevidste om køns- og ligestillingsspørgsmål, ngo'er for kvinder og eksperter i kønsrelaterede spørgsmål i alle faser af programplanlægningen, gennemførelsen og overvågningen, og dette skal ske i partnerskab med lokale og regionale myndigheder, som har kontakterne til at støtte dette.

2.14. Kræver, at enhver statistisk undersøgelse og/eller overvågning, der gennemføres på EU-plan eller i medlemsstaterne, præsenterer data disaggreret efter køn, således at man får et bedre billede af de virkelige fremskridt (eller tilbageskridt), der sker på ligestillingsområdet, og dermed bedre kan evaluere dem.

Bruxelles, den 2. juli 2003.

Albert Bore

Formand for

Regionsudvalget